En mand midt i 40'erne pådrog sig blandt andet næsebrud, flere stik- og snitlæsioner og en pulsåreblødning, da han 23. maj sidste år blev udsat for et voldsomt overfald. Overfaldet skete på offerets bopæl i Aabybro, hvor han blev opsøgt af syv mænd, som sparkede og slog manden med blandt andet en jernstang og en svensknøgle og stak ham med en knivlignende genstand. Mandag sad de syv mænd på anklagebænken ved Retten i Hjørring tiltalt for vold efter straffelovens paragraf 245. Hvis retten finder de syv mænd skyldige i overfaldet, kan de straffes med op til seks års fængsel. Nægter sig skyldige De tiltalte er tidligere straffet for lignende kriminalitet og kan derfor tildeles en skærpet straf, hvis de bliver dømt for overfaldet i Aabybro. De syv mænd nægter sig alle skyldige i overfaldet, og ved mandagens retsmøde ønskede de ikke at udtale sig i retten, fortæller anklager Louise Watson fra Nordjyllands Politi. Der er afsat flere retsdage til sagen, hvor der ventes at falde dom 26. marts.
Syv mænd sad mandag på anklagebænken ved Retten i Hjørring. De er tiltalt for et voldsomt overfald på en mand i Aabybro i maj sidste år.